የዓለማችን ግዙፉ በእጅ የተሠራ መጽሐፍ
በሰሜን ሀንጋሪ የምትገኘው የሰዚነፔትሪ መንደር 300 የሚጠጉ ሰዎች መኖሪያ ናት። ከተማዋ ጥንታዊና ውብም ናት። ከተማዋ ነዋሪዎች ባከናወኑት ግዙፍ ተግባር በአለም ተዋቂ ለመሆንም በቅታለች። እነዚህ ነዋሪዎቿ የሰሩት ደግሞ ግዙፍ መጽሐፍ ነው። መጽሐፉ ደግሞ የተሰራው በማሽን ሳይሆን በእጅ ነው። በአለም በእጅ የተሰራ ትልቁ መጽሐፍ ለመባል በቅቷል። ይህ መጽሐፍ 1 ነጥብ 4 ቶን ክብደት ያለው መሆኑን ኦዲቲ ሴንትራል ሰሞኑን ያስንበበው መረጃ ያመለክታል። መጽሐፉ ተሰርቶ የተጠናቀቀው እኤአ
በ2010 ሲሆን፣ የተሰራውም በአባትና ልጁ ዱኦ ቤላ ቫርጋ እና ጋበረ ቫርጋ ነው። እነዚህ የከተማዋ ነዋሪዎች ባህላዊ ወረቀት በመስራት
በኩል የተጠበቡ መሆናቸውን መረጃው ያመለክታል። መጽሐፉ የተሰራው ባህላዊ የመጽሐፍ አጠራረዝን መሰረት በማድረግ ሲሆን፣ ከተለመደው
የመጽሐፍ አጠራረዝ የተለየ ተደርጎ የተሰራም ነው። በአሁኑ ወቅትም በሲዝንፔትሪ የወረቀት ማምረቻ ለህዝብ እይታ ክፍት ተደርጓል።
የመጽሐፉ ፈጣሪዎች ቤላ እና ጋቦረ ቫርጋም በስፍራው በመገኘት ስለአሰራሩ ለጎብኚዎች ማብራሪያ እየሰጡ መሆናቸውን መረጃው ጠቁሟል።
መጽሐፉ 4 ነጥብ 18 በ3 ነጥብ 77 ሜትር ስፋት ያለው ሲሆን፣ 1 ሺ 420 ኪሎ ግራም ይመዝናል።
346 ገጾችም አሉት፤ የተለያዩ አትክልቶችንና የዱር እንስሳትን የተመለከቱ መረጃዎች የተካተቱበትም ነው።‹መጽሐፉን ግዙፍ ማድረግ አስቸጋሪ ስራ ነበር›› ያሉት ከመጽሐፉ ፈጣሪ አንዱ የሆኑት የ71 ዓመቱ
ቤላ ቫርጋ፣ ለእዚህም ነው ስፋቱ 4 ነጥብ 18 በ3 ነጥብ 77 ሊሆን የቻለው ይላሉ። ይህ መጽሐፍ ሲሰራ ካሰብነው መጠን አምስት
ሴንቲ ሜትር ከመቀነስ ጣቴ ቢቆረጥ ሁሉ እመርጥ ነበር ሲሉም ተናግረዋል። መጽሐፉ የተለየ የሆነው በመጠኑ ብቻ እንዳልሆነም ተናግረው፣ በቴክኒክ በኩልም የተለየ መሆኑን ያብራራሉ።
የተሰራውም ከስዊድን በመጣ አንጨት እንዲሁም በ13 ላሞች ቆዳ ጭምር በጥንታዊ መንገድም መሆኑንም ያመለክታሉ። መጽሐፉን መስራት ታላቅ እርምጃ ነው፤ ግብአቶቹን ቆራርጦ መስራቱ በራሱ ትልቅ ተግባር መሆኑ የተገለጸ
ሲሆን፣ ወረቀቱም ከአውስትራሊያ የወረቀት ፋብሪካ መምጣቱንም መረጃው ያመለክታል። የሕትመት ስራውም የቢልቦርድ ማስታወቂያዎች በሚታተሙበት
በትልቅ የማተሚያ ቤት መሳሪያ ነው የተከናወነው።በህትመት ወቅት መጽሐፉን ለማንቀሳቀስ የኢንዱስትሪ ክሬኖችን እስከ መጠቀምም ተደርሷል።
አንዱን ገጽ ለመግለጥ ብቻ ስድስት ሰዎች ያስፈልጋሉ። ይህ ካልሆነ የመቀደድ አደጋ ሊያጋጥመው ይችላል። ‹‹ለአደጋ የተጋለጠው የተፈጥሮ ቅርስ››የሚል ስያሜ የተሰጠው ይህ መጽሐፍ፣ በቅርቡ በአቡዳቢ ከተሰራው
5 ሜትር ስፋት ያለው መጽሐፍ በፊት የአለማችን ግዙፉ መጽሐፍ በመባል ሲጠራ ቆይቷል።መጽሐፉ አሁንም ቢሆን በእጅ እና በባህላዊ
መንገድ የተሰራ የአለማችን ግዙፍ መጽሐፍ በመባል ይታወቃል። አዲስ ዘመን ጥር 26/2012 ዘካርያስ